b'\n_START_ARTICLE_\nOg bakom synger skogene (1959)\n_START_SECTION_\nHandling\n_START_PARAGRAPH_\nDen stivnakkede storbonden Dag og hans s\xc3\xb8nner har i mange \xc3\xa5r hatt en nabokrangel g\xc3\xa5ende med adelsfamilien von Gall p\xc3\xa5 godset Borgland. Under en fest p\xc3\xa5 Bj\xc3\xb8rndal gj\xc3\xb8r Dags temperamentsfulle s\xc3\xb8nn Tore tiln\xc3\xa6rmelser til Galls datter, Elisabeth. Hennes sjalu venn, l\xc3\xb8ytnant Margas, dreper den ubev\xc3\xa6pnede Tore med en k\xc3\xa5rde i kamp. Tore forsvinner i fossen, men liket blir ikke funnet. Adelheid Barre, den pensjonerte major Barres datter, overh\xc3\xb8rer en samtale mellom Elisabeth von Gall og l\xc3\xb8ytnant Margas og f\xc3\xa5r da vite om mordet p\xc3\xa5 Tore. Hun avbryter oppholdet p\xc3\xa5 Borgland fordi hun ikke lengre kan leve under samme tak som Elisabeth._NEWLINE_P\xc3\xa5 hjemvei fra Borgland finner Adelheid Barre Dags yngste s\xc3\xb8nn, unge Dag, som er alvorlig s\xc3\xa5ret av en bj\xc3\xb8rn. Hun bestemmer seg for \xc3\xa5 bli en stund p\xc3\xa5  Bj\xc3\xb8rndal for \xc3\xa5 pleie Dag, og det ender med at hun forelsker seg i den saktmodige og dypsindige ungdommen._NEWLINE_Adelheid forteller Gammel-Dag om mordet p\xc3\xa5 s\xc3\xb8nnen Tore, og han sverger at von Gall skal f\xc3\xa5 smake en grusom hevn._NEWLINE_Dag inviterer Adelheid og faren til julefeiring p\xc3\xa5 Bj\xc3\xb8rndal, og etter p\xc3\xa5trykk fra Dags far gifter de to unge seg. Gammel-Dag legger beslag p\xc3\xa5 svigerdatteren og viser henne rundt p\xc3\xa5 godset. Dette gj\xc3\xb8r at far og s\xc3\xb8nn fremmedgj\xc3\xb8res, og det unge paret trekker seg midlertidig vekk for \xc3\xa5 kunne leve et normalt samliv. _NEWLINE_Fra oberst von Galls bank overtar Gammel-Dag sikkerheten for en kreditt von Gall ikke lengre f\xc3\xa5r siden forretningene hans er i ferd med \xc3\xa5 g\xc3\xa5 over ende. Til gjengjeld pantsetter Dag godset Borgland for \xc3\xa5 f\xc3\xa5 kontroll over von Gall. Dag gir svogeren, kj\xc3\xb8pmann Holder, innsikt i opplegget sitt mot at han lover \xc3\xa5 holde tett overfor familien von Gall._NEWLINE_Banken informerer Elisabeth om hva Gammel-Dag har for seg, og hun svarer med \xc3\xa5 fors\xc3\xb8ke \xc3\xa5 sperre for Bj\xc3\xb8rndals t\xc3\xb8mmerfl\xc3\xb8ting i et parti som g\xc3\xa5r over hennes omr\xc3\xa5de, og gjennomf\xc3\xb8rer forsettet under v\xc3\xa5pentrussel. Dag lar arbeidsfolkene under store anstrengelser transportere t\xc3\xb8mmerstokkene med bark og greiner over fjellet og slippe dem ned en foss. Dermed klarer Dag \xc3\xa5 levere til rett tid og unng\xc3\xa5 dagb\xc3\xb8ter._NEWLINE_En av arbeidskarene omkommer under det harde og farlige arbeidet, og unge Dag er oppr\xc3\xb8rt over farens hensynsl\xc3\xb8shet og hardhet. Gammel-Dag vil under ingen omstendighet forhandle med oberst von Gall om tillatelse til \xc3\xa5 gjennomgang over Galls omr\xc3\xa5de. P\xc3\xa5 grunn av dette forlater Dag Bj\xc3\xb8rndal og g\xc3\xa5r til sj\xc3\xb8s. Elisabeth, som ikke vil at den forhatte naboen skal overta husene, stikker dem i brann og omkommer i flammene._NEWLINE_Ogs\xc3\xa5 Adelheid forlater Dag fordi han godter seg over den gamle heksen Elisabeth von Galls d\xc3\xb8d, og hun vender tilbake til sin far i byen._NEWLINE_Gammel-Dag sitter n\xc3\xa5 igjen alene og finner ingen glede ved triumfen over von Gall-familien siden han f\xc3\xb8ler seg ensom uten familien rundt seg. Han forsoner seg s\xc3\xa5gar med oberst von Gall og lar ham bo p\xc3\xa5 Borgland igjen._NEWLINE_Senere f\xc3\xa5r Gammel-Dag vite av husholdersken, jomfru Kruse, at s\xc3\xb8nnen unge Dag og svigerdatteren har vendt tilbake for at deres felles barn skal komme til verden p\xc3\xa5 Bj\xc3\xb8rndal. De holder til i en fjellhytte, men gamle, syke Dag v\xc3\xa5ger seg opp til hytta. Etter at han har f\xc3\xa5tt vite at s\xc3\xb8nnes\xc3\xb8nnen skal kalles opp etter hans avd\xc3\xb8de bror, Tore, d\xc3\xb8r Gammel-Dag.\n_START_SECTION_\nOm filmen\n_START_PARAGRAPH_\nForfatteren av Bj\xc3\xb8rndaltrilogien, Trygve Gulbranssen, hadde mange innspill til filmatiseringen, men f\xc3\xb8lte seg oversett og var ikke forn\xc3\xb8yd med resultatet. Filmen har, til tross for publikumssuksess, f\xc3\xa5tt et noe frynsete rykte. Mange, blant annet Tore Hoel, som har skrevet avhandlinger og b\xc3\xb8ker om Gulbranssen, ser p\xc3\xa5 filmen som et makkverk og et svik mot b\xc3\xb8kene.\n_START_SECTION_\nProduksjon\n_START_PARAGRAPH_\nFilmen ble produsert av det \xc3\xb8sterrikske filmselskapet Wiener Mundus-Film, mens Deutsche Film Hansa og Saschafilm Wien stod for distribusjon.\n_START_SECTION_\nBesetning og innspillingssted\n_START_PARAGRAPH_\nP\xc3\xa5 rollelisten sto mange av datidens ber\xc3\xb8mte skuespiller, blant annet Gert Fr\xc3\xb6be, Hansj\xc3\xb6rg Felmy og Joachim Hansen.  Filmen ble blant annet spilt inn i Gudbrandsdalens sidedaler. Bj\xc3\xb8lstad g\xc3\xa5rd i Heidal var innspillingstedet for g\xc3\xa5rden Bj\xc3\xb8rndal.'